Bekymret slektning ringte politiet få dager før knivangrepet i München
En 56 år gammel mann ble drept og tre andre skadet da 27-åringen gikk til angrep på de tilfeldige mennene på togstasjonen i den lille byen Grafing tirsdag morgen. For en av de skadete var tilstanden fortsatt kritisk onsdag. To dager før angrepet hadde slektninger i mannens hjemby Grünberg i Hessen ringt til politiet fordi 27-åringen hadde fortalt at han hadde tatt narkotika og så ut til å være i psykisk ubalanse. Slektningen forsøkte å få ham tvangsinnlagt. – Vi ba politiet om å få ham innlagt på sykehus, men politifolkene ville ikke, sier bestefaren til den bayerske avisen tz. Politiet rådet familien til å ta ham med til sykehuset ettersom han ikke så ut til å være en fare for sine omgivelser, ifølge en talsmann for politiet. Mannen skulle onsdag fremstilles for retten der en dommer vil avgjøre om han skal varetektfengsles eller legges inn på et psykiatrisk sykehus. Selv om mannen ifølge øyenvitner skal ha ropt «Allahu Akbar» («Gud er stor, journ. anm) og «Dere er vantro, dere må dø» under angrepet, har politiet ikke funnet bevis for at mannen har noen tilknyting til ytterliggående islamistgrupper.
Motivet for knivangrepet på en togstasjon utenfor München er fortsatt uklart.